«ЦIыхухэр щIэфхумэ, фэри фыщIэсхунущ!»
Кавказ Ищхъэрэ
Ставропольем и правительствэм и зэIущIэм крайм и гу­бернатор Владимиров Владимир щыгъуазэ щыхъуащ цIыхухэр зэрырагъэблагъэ щIыкIэм егъэщIылIа къаугъэм. ЩIыналъэм и Iэтащхьэм и полномочнэ лIыкIуэ Шишманиди Константин хъийм икIри, ятекIиящ къалэм нитроцеллюзэ завод щаухуэу зымыдэу къыхуэкIуа цIыхухэм. Абы жэуап яритакъым зезымыгъэтхыу пэшым къыщIыхьахэм. Зым щIэкIиепащ!
- Сэ цIыхуищым сепсэ­лъащ. Уэ си деж укъэкIуэну зебгъэтхакъым. Уэ ущыщIамы­хужакIэ, щыс, зыри жу­мы­Iэу. Мардэ щыIэн хуейщ. Уэ укъэ­кIуащ сэ укъезмыгъэблэгъауэ. Сэ си къалэнкъым уэ жэуап уэстыну!
А псори видеом иратхащ я щхьэ IуэхукIэ егъэблэгъапIэм къекIуэлIахэм. Владимировым и жагъуэ хъуащ илъэ­гъуар:
- Сэ си фIэщ мэхъу мыбдеж щыс псоми цIыхухэр я щхьэ IуэхухэмкIэ зэрырагъэблагъэр. Дэтхэнэри махуэ къэс ­зыгуэрхэм яIуощIэ. Ауэ мы ­тлъагъур абыхэм гудзакъэн­шэу зэрахущытым и щапхъэщ. Зи гуныкъуэгъуэ къо­зы­хьэлIэ цIыхухэм апхуэдэу уахущыт хъунукъым. Дэ къыджа­Iэм арэзы дытемыхъуэнкIи ­хъунщ, ауэ лэжьыгъэ IэнатIэ дызэрыпэрытыр зыщыдгъэ­гъупщэн хуейкъым.
А псалъэхэм яужькIэ къуэншар къэтэджащ, Владимировым пищащ:
- Сэ Ставрополь крайм и къулыкъущIэхэм яхуэ­з­гъэувым апхуэдэ хьэл-щэныр къезэгъыркъым.
ИтIанэ езы Шишманиди зы­хуигъэзащ:
- Аращи, ущIэкI хъунущ. Уэ си гупым ухэту правительствэм ущылэжьэнукъым.
- ФIыщIэ пхузощI! - жи­Iэ­ри, пэшым щIэкIыжащ псоми ­ялъагъуу зи къулыкъум трагъэкIар.
Губернаторым адрейхэр къы­хуриджащ апхуэдэ къамыгъэхъуну, цIыхухэм пщIэрэ гулъытэрэ ­хуащIу едэIуэну:
- Мы пэшым щIэсхэм сы­ны­волъэIу къэхъуам дерс къы­хэф­­­хыну. ЗыгуэркIэ фы­мы­арэ­зыми, къыв­жаIэм федаIуэ, ауэ­ къыф­хуэкIуахэм я жагъуэ фы­мыщI. Сыт хуэдэ щхьэу­сыгъуэ фимыIэми, цIыхухэм фахуэгубжь хъунукъым! ЦIыху­хэр щIэфхумэ, фэри фы­щIэсхунущ! 
Шишманиди Константин нэгъа­бэ ягъэувауэ щытащ Минераль­ные Воды округымкIэ, Лермонтов, Псыхуабэ къалэхэмкIэ жэуаптакIуэу.
Корк къалэр
Ирландием и нэхъ къалэ дахэ дыдэхэм ящыщщ Корк. Ар лIэщIыгъуэ куэд ипэкIэ шэдылъэ щIыпIэм щаухуауэ щытащ. Уеблэмэ илъэсипщI зыбжанэ ипэкIэ мыбы щIыр илъэс хъурейм щыпсыIэу щытащ. АрщхьэкIэ, ар зэран хуэхъуакъым дунейм и щIыпIэ зэмылIэужьыгъуэхэм икIа цIыху куэд зыплъыхьакIуэ кIуэн папщIэ. Псори къызыхэкIыр езы къалэм Италием и Венецие дахащэр уигу къызэригъэкIыжырщ.
Зыгъэхьэзырар Шал Мухьэмэдщ.
